**Др Љубомир Миладиновић, дипл.маш.инж. редовни професор**

 Рођен је 25.01.1955. године у Бечу. Матурирао је у XIV Београдској гимназији 1973. године, а дипломирао на Машинском факултету у Београду 1979. године са оценом 10, на Групи за аутоматско управљање. Дипломски задатак радио је из предмета Механизми.

Почетком 1980. године запослио се на Машинском факултету у Београду у звању сарадника приправника на Катедри за теорију механизама и машина, а за предмете Механизми и Техничко цртање.

Војни рок је одслужио током 1982/83. године.

 Магистарски рад из области синтезе механизама “Универзална метода синтезе зглобног четвороугаоника као положајног и положајнопреносног механизма за до пет тачних положаја одбранио је 1983. године на Катедри за теорију машина и механизма.

За асистента приправника изабран је 15.01.1981. године, а за асистента 17.03.1988. године такође за предмете Механизми и Техничко цртање.

Докторски рад “Анализа, испитивање и постављање концепта система за синхронизацију рада линија за паковање с обзиром на могућности примењених механизама” одбранио је 18.04.1992. године.

За доцента са обавезом одржавања вежби из Пројектовања механизама изабран је 01.10.1993. У том изборном периоду је, сем одржавања вежби, држао предавања из изборног предмета Специјалне технолошке машине на Машинском факултету у Београду и предмета Техничко цртање са нацртном геометријом на Машинском факултету у Београду и на Војној академији у Жаркову.

У звање ванредног професора изабран је први пут 08.10.2001. године. Од тада је држао предавања из предмета Конструктивна геометрија и графика, Машине за паковање и Хидраулички и пнеуматски механизми и инсталације.

Аутор је помоћног универзитетског уџбеника “Практикум за Пројектовање механизама” у издању Института за механику машина, издатог 1998. године и универзитетских уџбеника „Визуелне комуникације“ и „Конструктивна геометрија“. Такође је аутор монографије „Машине за паковање“.

Био је члан више комисија за оцену и одбрану магистарских и докторских радова.

 Осим одржавањем наставе бавио се и сарадњом са привредом. У том раду се превасходно бавио аутоматизацијом машина и линија за кондиторску производњу и паковање, као и пнеуматским механизмима примењеним на овим машинама. До сада је објавио 27 научностручних радова. Урадио је или је учествовао у изради, већег броја стручних радова и пројеката. Аутор је и 2 техничка решења.

Поседује 9 патентних пријава. Такође је, као коаутор, патентирао и уговорио за производњу нови производ под називом “Уређај са инфрацрвеним грејачима за печење меса и месних прерађевина”.

Члан је Асоцијације Србије за промоцију теорије механизама и машина – АСТоММ. Као Секретар организационог комитета успешно је организовао међународни симпозијум под називом "International Symposium MACHINES and MECHANISMS" на Машинском факултету у Београду од 2 до 5 септембра 1997. године.

На Машинском факултету у Београду био је члан Комисије за набавку опреме. Био је и члан Комисије за научноистраживачка звања Скупштине Републичке заједнице науке Србије.

Године 2002. и 2003. био је на постдокторским студијама у фирми Фесто у Бечу, где се бавио системима за аутоматизацију и визуализацију процеса у постројењима за производњу питке воде. У неколико следећих година учествовао је у свим пројектима ове фирме у Србији.

У звање редовног професора изабран је 2011. године.